เช็ควันเดียวล้มไม่เป็นท่า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

สมาคมแบงก์อ้างลูกค้าไม่ใช้คนต่างจังหวัดรอ3วันได้เงิน
โพสต์ทูเดย์ — ตีเช็ควันเดียวขึ้นเงินได้ล้ม ธปท.กลุ้มเคลียร์ด้วยภาพไม่ลงตัว สมาคมธนาคารไทยหวั่นข้อกฎหมายลูกค้าไม่ใช้ 
แหล่งข่าวจากฝ่ายพัฒนาระบบชำระเงิน ธนาคารแห่งประเทศไทย (ธปท.) เปิดเผยว่า ที่ประชุมร่วมระหว่าง นางธาริษา วัฒนเกส ผู้ว่าการ ธปท. กับสมาคมธนาคารไทย ยังไม่ได้ข้อสรุปในการนำระบบเคลียริงเช็คด้วยระบบภาพเช็ค (ICUS) เพื่ออำนวยความสะดวกลูกค้าประชาชน ลดระยะเวลาในการเคลียริงเช็คสั่งจ่ายในต่างจังหวัดลงเหลือเพียง 1 วัน จากปกติที่ต้องใช้เวลาประมาณ 35 วัน หรือเช็คข้ามเขต
ทั้งนี้ สมาคมธนาคารไทยอ้างว่า ยังติดปัญหาในหลายด้านที่ต้องหารือกันในรายละเอียด หนึ่ง สมาคมธนาคารไทยยังมองว่าควรเก็บเช็คตัวจริงไว้ต่อไป แม้จะนำส่งด้วยภาพ และการเก็บก็ควรปลอดภัยและต้นทุนไม่สูง เพราะกังวลในรายละเอียดข้อกฎหมาย 
สอง สมาคมธนาคารไทยต้องการให้ ธปท.หาทางออกให้กับเช็คนอกมาตรฐาน ICUS ที่ยังมีตราประทับ ตรานูน ตราสีต่างๆ ที่ลูกค้ายังไม่ยอมเลิกใช้ เนื่องจากติดขัดในข้อบังคับของบริษัทว่าจะมีทางออกอย่างไร จะให้ไปใช้ช่องทางปกติที่ล่าช้าเหมือนเดิมหรือไม่ หรือจะบังคับใช้พร้อมกันหมดทั้งระบบ 
ดังนั้น ถ้าใช้ระบบเดิมก็จะต้องเสียเวลาเคลียร์อย่างน้อย 3 วัน เพราะต้องรอเช็คตัวจริงเดินทางมาก่อนค่อยจ่ายเงิน 
ที่ผ่านมาธปท.ได้เลื่อนการใช้มาแล้วเมื่อ 19 ก.พ. อย่างไรก็ตามธปท.จะเร่งหารือร่วมกับสมาคมธนาคารไทยอีกครั้งในเร็วๆนี้เพื่อหาข้อสรุปที่ชัดเจนอีกครั้ง และจะยังผลักดันระบบการชำระเงินทางอีเล็กทรอนิกส์ให้มากขึ้น เพื่อปรับให้ระบบการเงินหันมาเลือกใช้ช่องทางการชำระเงินที่มีประสิทธิภาพมากที่สุดต้นทุนน้องที่สุดต่อไปตามเป้าหมายของธปท. 
ทั้งนี้ ในส่วนปัญหาการใช้เช็คที่มีตราประทับ ตราสี ตรานูน ของชุมนุมสหกรณ์ออมทรัพย์แห่งประเทศไทย และนิติบุคคลนั้น ล่าสุด ธปท. จะผ่อนผันให้ภายในปีนี้ แต่ขอให้หลีกเลี่ยงการประทับตราบนข้อมูลสำคัญ ส่วนในปีต่อไปให้ชี้แจงสมาชิกเลิกใช้ตราประทับที่มีหน่วยงานถึง 1,200 แห่ง มีสมาชิกอยู่กว่า 2 ล้านคนทั่วประเทศ เช่น ลายเช็นต์ วันที่ จำนวนเงิน เป็นต้น เพื่อความสะดวกปลอดภัยและง่ายในการสั่งจ่ายเงิน และ เริ่มปฏิบัติตามระเบียบการใช้ ICUS แบบสมบูรณ์ 100% ต่อไป
“เท่าที่ธปท.เราหารือกับชุมนุมสหกรณ์ฯไปเมื่อเร็วๆนี้ก็เข้าใจกันดี เขายอมรับระเบียบปฏิบัติของเราได้ทุกเรื่อง เพียงแต่ขอเวลาชี้แจงกับสมาชิกในการประชุมสามัญประจำปีในปีถัดไป เพราะปีนี้ประชุมกันไปแล้วจะให้เรียกประชุมอีกครั้งก็คงไม่สมควร เพราะการประชุมชุมนุมสหกรณ์ฯแต่ละครั้งใช้งบประมาณสูงพอสมควร จึงให้ทำตามระบบร้อยเปอร์เซ็นต์ในปีหน้า ส่วนระหว่างนี้ถ้าจะเข้าระบบICUS ก็ให้หลีกเลี่ยงการประทับตราไม่ให้ทับข้อมูลสำคัญไปก่อน” แหล่งข่าวระบุ 
แหล่งข่าวจากสายระบบชำระเงิน ธปท. เปิดเผยต่อว่า ส่วนหน่วยงานอื่นๆ ที่มีปัญหาการใช้ระบบเคลียริงเช็คอยู่บ้างก็มีในส่วนของกรมสรรพากร ที่ลูกค้าสั่งจ่ายชำระภาษีสั่งจ่ายเช็คที่ยังมีตราประทับ ธปท. ก็ขอให้กรมสรรพากรขอความร่วมมือกับลูกค้าประชาชนผู้สั่งจ่ายเช็ค ให้เลี่ยงไปใช้วิธีระบุชื่อหน่วยงาน หรือบุคคลแทนตราประทับก่อน เพื่อจะได้เข้าระบบได้
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย ในฐานะประธานสมาคมธนาคารไทย กล่าวว่า การหารือเรื่องการจัดการระบบการเรียกเก็บเช็คระหว่างธนาคารพาณิชย์โดยจะเรียกเก็บเงินตามเช็คด้วยภาพ ซึ่งจะสามารถช่วยลดต้นทุนในการดำเนินงานของธนาคารพาณิชย์ลงได้ รวมทั้งช่วยลดระยะเวลาในการเรียกเก็บเงินของเช็คต่างจากเดิม 3 วัน ให้เหลือเพียง 1 วัน ซึ่งจะเห็นภาพที่ชัดเจนภายในปีนี้